钦定古今图书集成/明伦汇编/官常典/第523卷 > 昔都儿
## 钦定古今图书集成/明伦汇编/官常典/第523卷 > 昔都儿

按《元史》本传：“昔都儿，钦察氏。父秃孙，隶蒙古军籍。中
统二年，从丞相伯颜讨李璮叛，以功授百户。至元十
年，告老，以昔都儿代之。十一年，昔都儿从大军南征，
攻取襄阳、唐、邓、申、𥙿、钧、许等州，累功授忠显校尉、管
军总把，赐银符，将其父军。十四年，从诸王伯木儿追
击折儿凹台、岳不思儿等于黑城哈剌火林之地，平”
之。十七年，赐金符，升武略将军、侍卫军百户。时亡宋
犹有未附城邑，昔都儿言于省，“愿自举兵下之。”省从
其请，诸城闻风而附。二十四年，赐虎符，进宣武将军、
汉洞右江万户府达鲁花赤。是年秋七月，领洞军，从
镇南王征交趾。冬十月，至其境，驻兵万劫。左丞阿八
命进兵，拔其一字城，射交人，夺其战舰七。明年春正
月，大兵进逼伪兴道王居，与交人战于塔儿山，奋戈
撞击之，右臂中毒矢，流血盈掬，洒血奋战，射死交人
二十馀。仍督诸军乘胜继进，大败之，遂入其都城。四
月战于韩村堡，擒其将黄泽。是夜二鼓，交人突至，谋
劫营。官军坚壁以待，敌失计。诘旦，鸣鼓出营，交人却，
追杀甚众。还营，立木珊，增逻卒，交人不敢犯。五月，镇
南王引兵还，以昔都儿为前军。行次陷泥关，战数十
合，交人却，遂还迎镇南王于女儿关。交人四万馀截
其要道。时我军乏食，且疲于战，将佐相顾失色。昔都
儿率勇士奋戈冲击之，交人却二十馀里，遂得全师
而还。镇南王闵其劳，命枢密臣奏陞其秩。二十六年，
赐虎符，授广威将军、炮手军匠万户府达鲁花赤。大
德二年，卒。子也先帖木儿袭。